Rozsudok Mestského súdu Bratislava II sp. zn. 37P/11/2025 z 29. 4. 2025
Rozsudok Mestského súdu Bratislava II z 29. apríla 2025, sp. zn. 37P/11/2025, ECLI:SK:MSBA2:2025:1225200225.4
Súd: Mestský súd Bratislava II
Spisová značka: 37P/11/2025
ECLI: ECLI:SK:MSBA2:2025:1225200225.4
Dátum vydania: 29. 4. 2025
Forma: Rozsudok
Oblasť práva: Rodinné právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava II 37P/11/2025 1225200225 29. 04. 2025 JUDr. Zuzana Lohnertová ECLI:SK:MSBA2:2025:1225200225.4
ROZSUDOK V MENE SLOVENSKEJ REPUBLIKY Mestský súd Bratislava II, pred sudkyňou JUDr. Zuzanou Lohnertovou, v konaní vo veci maloletého A. B. C., nar.: X.X.XXXX, zastúpený kolíznym opatrovníkom Úradom práce, sociálnych vecí a rodiny, ul. Vazovova 7/A, Bratislava, dieťa rodičov – matky: D. C., nar.: XX.X.XXXX, trvale bytom E. F. XXXX/ XX, G. H., štátny občan SR a otec: neuvedený, za účasti Miestneho úradu Ružinov, Mierová 21, Bratislava, o návrhu Úradu práce, sociálnych vecí a rodiny, ul. Vazovova 7/A, Bratislava na pozbavenie výkonu rodičovských práv a povinností matky a ustanovenie poručníka, takto rozhodol: I. Súd pozbavuje matku D. C., nar.: XX.X.XXXX, trvale bytom E. F. XXXX/XX, G. H., výkonu rodičovských práv a povinností vo vzťahu k mal. A. B. C., nar.: XX.X.XXXX. II. Súd ustanovuje maloletému A. B. C., nar.: XX.X.XXXX, poručníka: Mestskú časť Bratislava – Ružinov, Mierová 21, Bratislava, ktorá bude maloleté dieťa zastupovať, spravovať jeho majetok a dohliadať na rozsah a spôsob starostlivosti, ktorá sa maloletému dieťaťu poskytuje. III. Žiaden z účastníkov nemá nárok na náhradu trov konania. odôvodnenie: 1. Návrhom podaným na tunajší súd dňa 21.1.2025 žiadal navrhovateľ o pozbavenie výkonu rodičovských práv a povinností matky a ustanovenie poručníka maloletému dieťaťu Mestskú časť Bratislava – Ružinov, Mierová 21. Skutkovo svoj návrh navrhovateľ odôvodnil tým, že maloletý je rozsudkom Okresného súdu Rimavská Sobota pod č.k. 7P/72/2022- 72 zo dňa 31.5.2022 zverený do pestúnskej starostlivosti E. I. F., ktorá prejavila záujem o osvojenie maloletého a v jej starostlivosti neboli zistené žiadne nedostatky. Otcovstvo k maloletému nebolo určené a matka dlhodobo neprejavuje žiadny záujem o maloletého a nie je ani v kontakte s orgánom starostlivosti o maloleté deti. Miestny úrad Bratislava Ružinov je ochotný vykonávať funkciu poručníka maloletému dieťaťu. Nad maloletým bola súdom vyslovená osvojiteľnosť po splnení podmienok osvojiteľnosti. Na pojednávaní navrhovateľ zotrval na svojom návrhu v celom rozsahu. 2. Matka sa na pojednávanie nedostavila, bola riadne predvolaná, svoju neúčasť neospravedlnila. Súd pojednával v neprítomnosti matky. 3. Doporučený poručník súhlasil s návrhom a v prípade zistenia majetku maloletého, žiadal rozsah majetku uviesť. 4. Kolízna opatrovníčka doporučila návrhu vyhovieť.
5. Súd vykonal dokazovanie výsluchom účastníka konania, oboznámil sa s listinnými dôkazmi založenými do spisu a s obsahom pripojených spisov a zistil nasledovný skutočný stav vo veci: 6. Maloletý A. B. C. sa narodil dňa X.X.XXXX. V rodnom liste maloletého otec nie je uvedený. Z Uznesenia Okresného súdu Rimavská Sobota pod č.k. 7PPOm/1/ 2020 – 8 zo dňa 28.8.2020, vykonateľného dňa 28.8.2020, vyplýva, že súd nariadil neodkladné opatrenie, ktorým uložil navrhovateľovi Úradu práce, sociálnych vecí a rodiny Rimavská Sobota v súčinnosti s detským oddelením Všeobecnej nemocnice Svet zdravia, a.s. Rimavská Sobota, odovzdať maloletého do starostlivosti Centra pre deti a rodiny Mlynky-Biele Vody 263, nakoľko v tom čase bola matka maloletého zatknutá a dodaná do výkonu trestu odňatia slobody do ÚVTOS Banská Bystrica / odsúdená trestným rozkazom pre pokračujúci trestný čin krádeže /, a maloletý sa ocitol bez akejkoľvek starostlivosti. 7. Z obsahu pripojeného spisu sp. zn. 37P/137/2024 vyplýva, že na pojednávaní dňa 9.1.2025 svedkyňa E. I. F., ktorá má maloletého zvereného do pestúnskej starostlivosti, uviedla, že odkedy má maloletého vo svojej pestúnskej starostlivosti, matka nebola s maloletým v žiadnom fyzickom kontakte a jediný kontakt zo strany matky bol dňa 7.11.2022, kedy bol matkou maloletý kontaktovaný sms správou, pričom matke nie je bránené v kontakte s maloletým. Matka neposlala žiadny darček maloletému a otcovi dieťaťa nemala pestúnka žiadnu vedomosť. 8. Rozsudkom Okresného súdu Rimavská Sobota pod č.k. 7P/72/2022 – 72 zo dňa 31.5.2022, právoplatným dňa 6.6.2022 súd zveril mal. A. B. C., nar. X.X.XXXX do pestúnskej starostlivosti E. I. F., nar.: X.X.XXXX a matku zaviazal platením minimálneho výživného vo výške 30% zo sumy životného minima na nezaopatrené neplnoleté dieťa a v časti zverenia maloletého do náhradnej osobnej starostlivosti súd konanie zastavil. 9. Z obsahu pripojeného spisu Mestského súdu Bratislava II súd zistil, že rozsudkom pod č.k. 37P/137/2024 -50 zo dňa 9.1.2025, právoplatným dňa 5.2.2025, súd vyslovil osvojiteľnosť maloletého A. B. C., nar.: X.X.XXXX. 10. Z obsahu pripojeného spisu Okresného súdu Rimavská Sobota pod sp. zn. 2P/139/2021, súd zistil, že Uznesením pod č.k. 2P/139/2021 – 44 zo dňa 1.12.2021, právoplatným dňa 15.12.2021 súd konanie o vyslovenie osvojiteľnosti, pozbavenie výkonu rodičovských práv a povinností a ustanovenie poručníka, zastavil. 11. Z obsahu pripojeného spisu Rimavská Sobota pod sp. zn. 7P/218/2020 súd zistil, že Uznesením pod č.k. 7P/218/2020 -18 zo dňa 12.1.2021, právoplatným dňa 23.3.2021 súd nariadil nad maloletým A. B. C., nar.: X.X.XXXX ústavnú starostlivosť a maloletého umiestnil do Centra pre deti a rodiny Mlynky - Biele Vody 263 a matku zaviazal povinnosťou platiť výživné vo výške 30% zo sumy životného minima na nezaopatrené neplnoleté dieťa na účet zariadenia, v ktorom je umiestnený. 12. Z obsahu pripojeného spisu Okresného súdu Rimavská Sobota pod sp. zn. 7PPOm/1/2020 vyplýva, že súd nariadil neodkladné opatrenie Uznesením pod č.k. 7PPOm/ 1/2020-8 zo dňa 28.8.2020, vykonateľné dňa 28.8.2020, ktorým uložil navrhovateľovi Úradu práce, sociálnych vecí a rodiny Rimavská Sobota v súčinnosti s detským oddelením Všeobecnej nemocnice Svet zdravia, a.s., Rimavská Sobota odovzdať maloletého do starostlivosti Centra pre deti a rodiny Mlynky-Biele Vody 263. 13. Z písomnej správy ÚPSVaRu Bratislava zo dňa 10.9.2024 vyplýva, že bolo vykonané šetrenie v domácnosti maloletého u pestúnky a bolo zistené, že maloletý má samostatnú izbu zariadenú podľa jeho potrieb. Pestúnka pracuje ako súdny exekútor s mesačným netto príjmom 4.400 Eur. Maloletý navštevoval materskú škôlku, kde sa mu páči, je veľmi zhovorčivý a spoločenský, rád tancuje a spieva. Voľné dni trávia spolu na chalupe v Hodruši – Hámroch, navštevujú rodinných príbuzných a známych, v lete boli v Chorvátsku. Maloletý absolvoval všetky lekárske prehliadky, nebýva často chorý, má ploché nohy navštevuje ortopéda a logopéda. Pestúnka má záujem si maloletého osvojiť. 14. Podľa § 38 ods. 4 Zákona o rodine, ak rodič zneužíva svoje rodičovské práva a povinnosti najmä týraním, zneužívaním, zanedbávaním maloletého dieťaťa alebo iným závažným zlým zaobchádzaním
s maloletým dieťaťom, alebo výkon rodičovských práv a povinností napriek predchádzajúcim upozorneniam závažným spôsobom zanedbáva, súd pozbaví rodiča výkonu rodičovských práv. 15. Podľa § 39 ods. 2 Zákona o rodine, ak rodičovské práva a povinnosti nemôže vykonávať ani jeden z rodičov alebo ak súd rozhodol podľa § 38 ods. 1 alebo 4 vo vzťahu k jedinému žijúcemu rodičovi, ustanoví vo svojom rozhodnutí maloletému dieťaťu poručníka. 16. Podľa § 39 ods. 4 Zákona o rodine, vyživovacia povinnosť rodičov voči maloletému dieťaťu rozhodnutím súdu o obmedzení alebo pozbavení výkonu rodičovských práv a povinností , alebo o pozastavení ich výkonu nezaniká. 17. Podľa § 56 ods. 1 Zákona o rodine, ak obaja rodičia maloletého zomreli, boli pozbavení výkonu rodičovských práv a povinností, bol pozastavený výkon ich rodičovských práv a povinností alebo nemajú spôsobilosť na právne úkony v plnom rozsahu, súd ustanoví maloletému dieťaťu poručníka, ktorý bude zabezpečovať jeho výchovu, zastupovať ho a spravovať jeho majetok. 18. Podľa § 56 ods. 2 Zákona o rodine, poručník nie je povinný osobne sa starať o maloleté dieťa. Ak sa poručník osobne o maloleté dieťa stará, má nárok na príspevky podľa osobitného predpisu. 19. Podľa § 56 ods. 3 Zákona o rodine, ak sa poručník o dieťa osobne nestará, dohliada na rozsah a spôsob starostlivosti, ktorá sa dieťaťu poskytuje. 20. Podľa § 58 ods. 1, veta prvá Zákona o rodine, v rozhodnutí o ustanovení poručníka súd uvedie konkrétny rozsah majetku, ktorý bude poručník spravovať, spôsob nakladania s ním a lehoty, v ktorých je poručník povinný predkladať súdu správy o nakladaní s majetkom maloletého dieťaťa a správy o maloletom dieťati. 21. Podľa § 58 ods. 4 Zákona o rodine, súd sústavne sleduje spôsob výkonu funkcie poručníka a najmenej dvakrát do roka v súčinnosti s obcou a orgánom sociálnoprávnej ochrany výkon funkcie poručníka hodnotí. 22. Súd na základe vykonaného dokazovania dospel k záveru, že návrh navrhovateľa je dôvodný a preto mu vyhovel v celom rozsahu. Súd zistil, že Rozsudkom Okresného súdu Rimavská Sobota pod č.k. 7P/72/2022 – 72 zo dňa 31.5.2022, právoplatným dňa 6.6.2022, súd zveril mal. A. B. C., nar.: X.X.XXXX, do pestúnskej starostlivosti E. I. F., nar.: X.X.XXXX a matku zaviazal platením minimálneho výživného vo výške 30% zo sumy životného minima na nezaopatrené, neplnoleté dieťa a v časti zverenia maloletého do náhradnej osobnej starostlivosti súd konanie zastavil. V tom čase otcovstvo k maloletému nebolo určené. Z obsahu pripojeného spisu Mestského súdu Bratislava II súd zistil, že rozsudkom pod č.k. 37P/137/2024 -50 zo dňa 9.1.2025, právoplatným dňa 5.2.2025, súd vyslovil osvojiteľnosť maloletého A. B. C., nar.: X.X.XXXX. V predmetnom konaní bola vypočutá svedkyňa / pestúnka JUDr. Ivana Kapronczai, ktorá uviedla, že odkedy má maloletého vo svojej pestúnskej starostlivosti, matka nebola s maloletým v žiadnom fyzickom kontakte a jediný kontakt zo strany matky bol dňa 7.11.2022, kedy bol matkou maloletý kontaktovaný sms správou, pričom matke nie je bránené v kontakte s maloletým. Matka neposlala žiadny darček maloletému a o otcovi dieťaťa nemala pestúnka žiadnu vedomosť. Taktiež z písomnej správy ÚPSVaRu Bratislava zo dňa 10.9.2024 vyplýva, že bolo vykonané šetrenie v domácnosti maloletého u pestúnky a bolo zistené, že maloletý má samostatnú izbu zariadenú podľa jeho potrieb. Pestúnka pracuje ako súdny exekútor s mesačným netto príjmom 4.400 €. Maloletý navštevoval materskú škôlku, kde sa mu páči a je veľmi zhovorčivý a spoločenský, rád tancuje a spieva. Voľné dni trávia s pestúnkou na chalupe v Hodruši – Hámroch , navštevujú rodinných príbuzných a známych, v lete boli v Chorvátsku. Maloletý absolvoval všetky lekárske prehliadky, nebýva často chorý, má ploché nohy, navštevuje ortopéda a logopéda. Pestúnka má záujem si maloletého osvojiť. S prihliadnutím na všetky uvedené okolnosti súd dospel k záveru, že otcovstvo k maloletému nie je určené a matka závažným spôsobom zanedbáva výkon rodičovských práv a povinností voči maloletému, s ktorým nie je v žiadnom kontakte, naposledy dňa 7.11.2022 sms správou. O maloletého sa riadne stará pestúnka E. I. F. a v jej starostlivosti neboli zistené žiadne nedostatky, a ktorá má záujem si maloletého v budúcnosti osvojiť. Preto súd matku pozbavil výkonu rodičovských práv a povinností voči maloletému a zároveň mu ustanovil doporučeného poručníka
v zmysle § 56 ods. 1 Zákona o rodine, v osobe Mestskej časti Bratislava - Ružinov a rozsah majetku, ktorý má spravovať neurčil, nakoľko nebol zistený žiaden. 23.Vzhľadom k vyššie uvedeným skutočnostiam súd dospel k záveru, že vyššie uvedené rozhodnutie je v súlade so zákonom a v najlepšom záujme maloletého. 24. O trovách konania súd rozhodol tak, že žiadne z účastníkov konania nemá nárok na náhradu trov konania, ak tento zákon neustanovuje inak. Poučenie: Proti rozsudku súdu prvej inštancie je prípustné odvolanie, ak to zákon nevylučuje. Odvolanie je možné podať cestou podpísaného súdu na Krajský súd v Trnave do 15 dní odo dňa jeho písomného doručenia, písomne, štvormo. Z písomne podaného odvolania musí byť zjavné, ktorému súdu je určené, kto ho robí, ktorej veci sa týka a čo sa ním sleduje, musí byť podpísané a datované. V odvolaní sa má ďalej uviesť, proti ktorému rozhodnutiu, resp. výroku rozhodnutia smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (ako má odvolací súd rozhodnúť). Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde. Ak účastník nepredloží potrebný počet rovnopisov a príloh, súd vyhotoví kópie na jeho trovy.

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2025:1225200225.4 (dáta aktuálne k 12. 11. 2026). Záväzné je znenie zverejnené súdom.




